VSC Sklep EPVDp 34/2024
Sodna praksa višjih sodišč, 2024-04-12

Jožica Arh Petković (preds.), Branko Aubreht (poroč.), dr. Saša Kmet

tuje vozniško dovoljenje - prepoved uporabe tujega vozniškega dovoljenja na območju RS

Storilec prekrška kot imetnik tujega vozniškega dovoljenja pridobljenega dne 21. 11. 2022, je imel na podlagi 13. točke prvega odstavka 2. člena ZVoz-1 v času storitve prekrška status voznika začetnika. Ker je storilec imetnik tujega vozniškega dovoljenja, mu je sodišče prve stopnje v skladu s četrtim odstavkom 22. člena ZP-1 ter osmim odstavkom 22. člena ZP-1 namesto prenehanja veljavnosti vozniškega dovoljenja izreklo prepoved uporabe tujega vozniškega dovoljenja na ozemlju Republike Slovenije za vse kategorije motornih vozil, za katere je imel dovoljenje na dan, ko je storil prekršek, in sicer za dobo enega leta.

I. Pritožba se zavrne in se izpodbijani sklep potrdi.

II. Storilec je dolžan plačati stroške pritožbenega postopka - sodno takso v znesku 20,00 EUR v roku 15 dni od vročitve tega sklepa, sicer se prisilno izterja.

1. Sodišče prve stopnje je z uvodoma navedenim sklepom storilcu izreklo prepoved uporabe tujega vozniškega dovoljenja na ozemlju Republike Slovenije za vse kategorije vozil, za katere je imel vozniško dovoljenje na dan 20. 11. 2023 za dobo 1 leta ter ga oprostilo plačila sodne takse.

2. Zoper sklep se pravočasno pritožuje storilec brez izrecne navedbe pritožbenih razlogov po 154. členu Zakona o prekrških (ZP-1).

4. V predmetni zadevi je sodišče prve stopnje na podlagi obvestila Ministrstva za pravosodje z dne 30. 1. 2023 ugotovilo, da je imel storilec na dan izdaje obvestila v evidenco vpisanih skupaj 7 kazenskih točk (KT), ki so mu bile izrečene s sodbo Okrajnega sodišča v Črnomlju, opr. št. PR 231/2023 z dne 27. 11. 2023, ki je postala pravnomočna dne 13. 12. 2023, zaradi prekrška storjenega dne 20. 11. 2023. Storilec prekrška kot imetnik tujega vozniškega dovoljenja pridobljenega dne 21. 11. 2022, je imel na podlagi 13. točke prvega odstavka 2. člena ZVoz-1 v času storitve prekrška status voznika začetnika za kategorijo vozil s katero je storil zgoraj navedeni prekršek. Ker je storilec imetnik tujega vozniškega dovoljenja, mu je sodišče prve stopnje v skladu s četrtim odstavkom 22. člena ZP-1 ter osmim odstavkom 22. člena ZP-1 namesto prenehanja veljavnosti vozniškega dovoljenja izreklo prepoved uporabe tujega vozniškega dovoljenja na ozemlju Republike Slovenije za vse kategorije motornih vozil, za katere je imel dovoljenje na dan, ko je storil prekršek, s katerimi je dosegel in presegel predpisano število KT, in sicer za dobo enega leta.

5. Po določbi 13. točke prvega odstavka 2. člena Zakona o voznikih (ZVoz-1) je voznik začetnik voznik motornega vozila do dopolnjenega 21. leta starosti in voznik motornega vozila dve leti od prve pridobitve vozniškega dovoljenja ne glede na to, ali je bilo pridobljeno v Republiki Sloveniji ali tujini. Voznik začetnik je tudi voznik motornega vozila dve leti od prve pridobitve vozniškega dovoljenja za vožnjo motornih vozil katere od kategorij (A2, A ali B), čeprav že ima vozniško dovoljenje za vožnjo motornih vozil kategorij (AM, A1, B1, F,G).

6. Po 8. osmem odstavku v zvezi s četrtim odstavkom 22. člena ZP-1 izreče sodišče namesto prenehanja veljavnosti vozniškega dovoljenja, prepoved uporabe tujega vozniškega dovoljenja na ozemlju Republike Slovenije za vse kategorije motornih vozil, za katere je imel dovoljenje na dan, ko je storil prekršek, s katerim je dosegel 7 (sedem) kazenskih točk, in sicer za dobo enega leta. Pri tem pritožbeno sodišče zgolj dodaja, da že doseženo število KT po sodbi Okrajnega sodišča v Črnomlju PR 231/2023 z dne 27. 11. 2023 zadošča za odločitev o ukrepu, ki je bil izrečen storilcu z izpodbijanim sklepom. Tako v predmetnem postopku ni mogoče uspeti s pritožbenimi trditvami, da storilec do sedaj še nikoli ni bil kaznovan za prekršek v prometu, in da vozniško dovoljenje nujno potrebuje zaradi vožnje v službo, saj le te za presojo pravilnosti in zakonitosti izpodbijane odločitve niso pravno relevantne.

7. Storilcu pa je na tem mestu pojasniti, da bo v predmetnem postopku še vedno imel možnost vložiti predlog za odložitev izvršitve prepovedi uporabe tujega vozniškega dovoljenja v roku in na način, kot je bil poučen v 9. točki obrazložitve izpodbijanega sklepa.

8. Glede na navedeno in v odsotnosti kršitev, na katere v skladu s 159. členom ZP-1 pazi po uradni dolžnosti, je pritožbeno sodišče pritožbo kot neutemeljeno zavrnilo in izpodbijani sklep potrdilo (tretji odstavek 163. člena ZP-1).

9. Ker storilec s pritožbo ni uspel, mu je pritožbeno sodišče na podlagi prvega odstavka 147. člena ZP-1 ter tar. št. 8407 Zakona o sodnih taksah (ZST-1) naložilo v plačilo stroške pritožbenega postopka - sodno takso v znesku 20,00 EUR, ki jo je dolžan plačati v roku 15 od vročitve tega sklepa, sicer se prisilno izterja.

Zakon o voznikih (2016) - ZVoz-1  - člen 2, 2/1, 2/1-13

Zakon o prekrških (2003) - ZP-1  - člen 22

Opr št. sodišča II stopnje: VSC Sklep EPVDp 68/2024, z dne 31.07.2024, ECLI:SI:VSCE:2024:EPVDP.68.2024

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.